ΓΡΑΠΤΗ ΕΡΩΤΗΣΗ E-1300/97 υποβολή: Vincenzo Viola (PPE) προς την Επιτροπή (11 Απριλίου 1997)

Θέμα: Διαφάνεια σχετικά με την αναφορά που υπεβλήθη στην Επιτροπή όσον αφορά το σχέδιο κατασκευής της δεξαμενής στο Rio di Monte Nieddu, Σαρδηνία, Ιταλία

Εν συνεχεία μιας αναφοράς που παρέμεινε ανώνυμη, η οποία υπεβλήθη στην ΓΔ XVI και απεδείχθη κατόπιν απολύτως αβάσιμη, η έναρξη των εργασιών για την κατασκευή της δεξαμενής στο Rio de Monte Nieddu στην Σαρδηνία παρακωλύθηκε για μεγάλο χρονικό διάστημα, προκαλώντας σοβαρές οικονομικές ζημίες, απώλεια θέσεων απασχόλησης και περαιτέρω καθυστέρηση στον ανεφοδιασμό σε νερό ενός σημαντικού τμήματος του νησιού.

Σκοπεύει άραγε η Επιτροπή να εξακολουθήσει να επιτρέπει να σημειώνονται τέτοια περιστατικά, χωρίς να τροποποιήσει έναν εσωτερικό της κανονισμό που επιτρέπει τη διασφάλιση της ανωνυμίας, και συνεπώς της ατιμωρησίας, ακόμη και σε εκείνους που στη συνέχεια αποδεικνύονται, όπως στην προκειμένη περίπτωση, διαδοσίες ψευδών ειδήσεων; Ανταποκρίνονται άραγε αυτά στη διαφάνεια για την οποία τόσο συχνά γίνεται λόγος;

Απάντηση της κ. BJERREGAARD εξ ονόματος της Επιτροπής (9 Ιουνίου 1997)

Το επιχειρησιακό πρόγραμμα Υδάτινοι Πόροι του κοινοτικού πλαισίου στήριξης 1994-1999 για τις περιφέρειες του στόχου 1 στην Ιταλία, προβλέπει την κατασκευή υποδομής για τη συλλογή, αποθήκευση, μεταφορά και διανομή των υδάτων, καθώς και βοηθητικών εγκαταστάσεων. Υπεύθυνος του προγράμματος είναι το Υπουργείο Δημοσίων Έργων.

Η Επιτροπή παρέλαβε, τον Ιούνιο του 1996, αναφορά σχετικά με το σχέδιο φράγματος του Monti Nieddu. Η αναφορά, η οποία δεν ήταν ανώνυμη, υπεβλήθη από ιταλικές περιβαλλοντικές οργανώσεις, οι οποίες κατήγγειλαν συγκεκριμένα εικαζόμενη παράβαση των οδηγιών 85/337/ΕΟΚ ((ΕΕ L 175 της 5.7.1985 )) για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον και 92/43/ΕΟΚ ((ΕΕ L 206 της 22.7.1992 )) για τη διατήρηση των φυσικών οικοτόπων καθώς και της άγριας πανίδας και χλωρίδας. Η αναφορά καταχωρήθηκε βάσει των επακριβών πραγματολογικών στοιχείων που περιλαμβάνει και η Επιτροπή άρχισε τη διεξαγωγή έρευνας προκειμένου να διαπιστωθεί εάν υπάρχει παράβαση της κοινοτικής νομοθεσίας σε θέματα περιβάλλοντος. Υπό το φως των πληροφοριών που ελήφθησαν από τις εθνικές και περιφερειακές αρχές και κυρίως βάσει των ημερομηνιών χορήγησης των αδειών, η Επιτροπή είναι σε θέση να συμπεράνει ότι το σχέδιο δεν αποτελεί παράβαση των οδηγιών 85/337/ΕΟΚ και 92/43/ΕΟΚ. Η αναφορά πήγε επομένως στο αρχείο.

Η έρευνα που διεξήχθη από την Επιτροπή δεν είχε ως αποτέλεσμα, ούτε θα μπορούσε, πριν από την ολοκλήρωσή της, να αναστείλει ή ακόμη και να καθυστερήσει την έναρξη των έργων για τη δεξαμενή του Monti Nieddu. Πράγματι, το Υπουργείο Δημοσίων Έργων, το οποίο ολοκλήρωσε την εξέταση του σχεδίου στις 9 Δεκεμβρίου 1996, έδωσε την συγκατάθεσή του στη χρηματοδότηση με το διάταγμα αριθ. 25 στις 27 Δεκεμβρίου 1996.

Το ίδιο υπουργείο, σύμφωνα με το άρθρο 5 του κανονισμού αριθ. 4254/88 που τροποποιήθηκε από τον κανονισμό (ΕΟΚ) αριθ. 2083/93 ((ΕΕ L 193 της 31.7.1993 )) όσον αφορά το Ευρωπαϊκό Ταμείο Περιφερειακής Ανάπτυξης, υπέβαλε στην Επιτροπή, στις 21 Μαρτίου 1997, αίτηση χρηματοδότησης για τα φράγματα των «Rii Monti Nieddu e Is Canargius», με συνολικό κόστος 62 MECUS. Η συγκεκριμένη αίτηση χρηματοδότησης εξετάζεται επί του παρόντος από την Επιτροπή.